CELEX: 32017R1199
Language: ro
Date: 2017-07-04 00:00:00
Title: Regulamentul (UE) 2017/1199 al Parlamentului European și al Consiliului din 4 iulie 2017 de modificare a Regulamentului (UE) nr. 1303/2013 în ceea ce privește măsurile specifice menite să furnizeze o asistență suplimentară statelor membre afectate de dezastre naturale

7.7.2017   
               
               
                  RO
               
               
                  Jurnalul Oficial al Uniunii Europene
               
               
                  L 176/1
               
            REGULAMENTUL (UE) 2017/1199 AL PARLAMENTULUI EUROPEAN ȘI AL CONSILIULUI
      din 4 iulie 2017
      de modificare a Regulamentului (UE) nr. 1303/2013 în ceea ce privește măsurile specifice menite să furnizeze o asistență suplimentară statelor membre afectate de dezastre naturale
      PARLAMENTUL EUROPEAN ȘI CONSILIUL UNIUNII EUROPENE,
      având în vedere Tratatul privind funcționarea Uniunii Europene, în special articolul 177,
      având în vedere propunerea Comisiei Europene,
      după transmiterea proiectului de act legislativ către parlamentele naționale,
      având în vedere avizul Comitetului Economic și Social European (1),
      după consultarea Comitetului Regiunilor,
      hotărând în conformitate cu procedura legislativă ordinară (2),
      întrucât:
      
                  (1)
               
               
                  Regulamentul (UE) nr. 1303/2013 al Parlamentului European și al Consiliului (3) prevede norme comune și generale aplicabile fondurilor structurale și de investiții europene, inclusiv Fondului european de dezvoltare regională (FEDR). În scopul acordării unei asistențe suplimentare statelor membre afectate de dezastre naturale, ar trebui prevăzută posibilitatea introducerii unei axe prioritare separate în cadrul unui program operațional, cu o rată de cofinanțare de până la 95 %, care să acopere prioritățile de investiții ale FEDR astfel cum se prevede în Regulamentul (UE) nr. 1301/2013 al Parlamentului European și al Consiliului (4).
               
            
                  (2)
               
               
                  În cadrul axei prioritare separate pentru dezastre naturale ar trebui să fie cofinanțate operațiunile destinate reconstrucției ca urmare a dezastrelor naturale majore sau regionale, astfel cum sunt definite în Regulamentul (CE) nr. 2012/2002 al Consiliului (5).
               
            
                  (3)
               
               
                  În ceea ce privește operațiunile din cadrul axei prioritare separate pentru dezastrele naturale, este necesar să fie introdusă o derogare de la normele generale privind data de începere a eligibilității cheltuielilor care devin eligibile în urma modificării unui program, în scopul de a asigura posibilitatea de a cofinanța măsurile luate de către autoritățile statelor membre imediat după producerea unui dezastru, dar înainte de modificarea programului operațional.
               
            
                  (4)
               
               
                  Pentru a permite eligibilitatea cheltuielilor efectuate și plătite de la data la care a avut loc dezastrul natural, chiar dacă acesta a avut loc înainte de intrarea în vigoare a prezentului regulament, dispoziția corespunzătoare privind data de începere a eligibilității cheltuielilor beneficiarilor ar trebui să aibă efect retroactiv.
               
            
                  (5)
               
               
                  Prin urmare, Regulamentul (UE) nr. 1303/2013 ar trebui să fie modificat în consecință,
               
            ADOPTĂ PREZENTUL REGULAMENT:
      Articolul 1
      Modificarea Regulamentului (UE) nr. 1303/2013
      La articolul 120 din Regulamentul (UE) nr. 1303/2013 se adaugă următorul alineat:
      
         „(8)   O axă prioritară separată, cu o rată de cofinanțare de până la 95 %, poate fi stabilită în cadrul unui program operațional pentru sprijinirea operațiunilor care îndeplinesc cumulativ următoarele condiții:
         
                     (a)
                  
                  
                     operațiunile sunt selectate de autoritățile de management ca răspuns la dezastrele naturale majore sau regionale, astfel cum sunt definite la articolul 2 alineatele (2) și (3) din Regulamentul (CE) nr. 2012/2002 al Consiliului (*1);
                  
               
                     (b)
                  
                  
                     operațiunile sunt destinate reconstrucției ca urmare a dezastrelor naturale; și
                  
               
                     (c)
                  
                  
                     operațiunile sunt sprijinite în cadrul unei priorități de investiții a FEDR.
                  
               Suma alocată operațiunilor menționate la primul paragraf nu depășește 5 % din alocarea totală din FEDR într-un stat membru pentru perioada de programare 2014-2020.
         Prin derogare de la articolul 65 alineatul (9), cheltuielile pentru operațiunile din cadrul acestei axe prioritare sunt eligibile de la data la care a avut loc dezastrul natural.
         În cazul în care cheltuielile legate de operațiunile menționate la primul paragraf au fost incluse într-o cerere de plată transmisă Comisiei înainte de constituirea axei prioritare separate, statul membru efectuează ajustările necesare în următoarea cerere de plată și, dacă este cazul, în următoarele conturi prezentate în urma adoptării modificării programului.
      
      Articolul 2
      Intrarea în vigoare și aplicarea
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
      
      Articolul 1 se aplică de la 1 ianuarie 2014.
      
         Prezentul regulament este obligatoriu în toate elementele sale și se aplică direct în toate statele membre.
         Adoptat la Strasbourg, 4 iulie 2017.
         
            
               Pentru Parlamentul European
            
            
               Președintele
            
            A. TAJANI
         
         
            
               Pentru Consiliu
            
            
               Președintele
            
            M. MAASIKAS
         
      
      
         (1)  JO C 173, 31.5.2017, p. 38.
      
         (2)  Poziția Parlamentului European din 13 iunie 2017 (nepublicată încă în Jurnalul Oficial) și Decizia Consiliului din 26 iunie 2017.
      
         (3)  Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320).
      
         (4)  Regulamentul (UE) nr. 1301/2013 al Parlamentului European și al Consiliului din 17 decembrie 2013 privind Fondul european de dezvoltare regională și dispozițiile specifice aplicabile obiectivului referitor la investițiile pentru creștere economică și locuri de muncă și de abrogare a Regulamentului (CE) nr. 1080/2006 (JO L 347, 20.12.2013, p. 289).
      
         (5)  Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (JO L 311, 14.11.2002, p. 3).